Wat gebeur as my baba vroeggebore word? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wat gebeur as my baba vroeggebore word?
Wat gebeur as my baba vroeggebore word?
Donderdag | 01 November | 2018
'n Voortydige geboorte is wanneer 'n baba meer as drie weke voor die geraamde bevallingsdatum gebore word.
Wanneer 'n vrou voortydig in kraam gaan, beteken nie die baba sal noodwendig vroeggebore word nie. Dokters kan deesdae baie meer doen om 'n voortydige gebore so lank as moontlik uit te stel. Hoe langer jou baba kan binne bly tot so na as moontlik aan die bevallingsdatum, hoe kleiner is die kans dat hy of sy probleme na geboorte sal hê.
Talle voortydige geboortes word ook beplan weens komplikasies, soos die ma wat aan 'n mediese toestand lei of as die baba byvoorbeeld ophou groei het.
'n Voortydige geboorte vind ook plaas wanneer 'n vrou voortydig in kraam gaan, byvoorbeeld as haar water vroeg breek of die serviks vroegtydig sonder kontraksies onsluit.
Vroue wat voor 37 weke enige van die volgende simptome ervaar, moet onmiddellik hul dokter kontak. Dit sluit in meer vaginale afskeiding as gewoonlik, 'n verandering in die tipe afskeiding, enige vaginale bloeding, abdominale pyn, menstruele krampe of meer as vier kontraksies in een uur of meer druk in die bekkengebied.
Vroeggebore babas kan moontlik mediese probleme ervaar. Daar is gewoonlik meer komplikasies hoe vroeër die baba gebore word. Van die tekens dat 'n baba vroeggebore is, is fyn haartjies oor die lyfie, 'n laer liggaamstemperatuur, sukkel met asemhaling en 'n gebrek aan reflekse vir suig en sluk, wat kan lei tot voedingsprobleme. Vroeggebore babas moet langer in die hospitaal bly om spesiale behandeling te kry.
Die spesifieke rede vir 'n voortydige geboorte is nie altyd duidelik nie maar daar is risikofaktore. Vroue wat voorheen voortydig geboorte geskenk het, loop die risiko dat dit weer kan gebeur. 'n Swangerskap met meerlinge hou ook 'n risiko in sowel as 'n tydperk van minder as ses maande tussen swangerskappe, in vitro-bevrugting, probleme met die uterus, serviks of plasenta, kroniese kondisies soos hoë bloeddruk en diabetes.
Nie alle vroeggebore babas ervaar komplikasies nie maar dit kan tot kort- en langtermyn gesondheidsprobleme lei. Van die probleme is nie noodwendig by geboorte sigbaar nie en kan eers later ontwikkel.
Die korttermynkomplikasies sluit in sukkel met asemhaling, hartprobleme, hoë bloeddruk, hipotermie, gastroïntestinale versteuring, bloedprobleme soos anemie, geelsug en immuunstelselprobleme. Van die langtermynkomplikasies is serebrale gestremdheid, leerprobleme, oog- en gehoorprobleme, tandheelkundige probleme en ander kroniese gesondheidskwessies.
Hoewel die presiese redes vir vroegtydige geboortes baie keer onbekend is, is daar dinge wat gedoen kan word om vroue wat 'n hoër risiko het te help om die risiko te verminder. Daar is dinge soos progesteroonaanvullings of selfs mediese prosedures.